Document ID: 32015R0228

REGULAMENTUL DE PUNERE ÎN APLICARE (UE) 2015/228 AL COMISIEI
din 17 februarie 2015
de înlocuire a anexelor I-VII la Regulamentul (CE) nr. 4/2009 al Consiliului privind competența, legea aplicabilă, recunoașterea și executarea hotărârilor și cooperarea în materie de obligații de întreținere
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 4/2009 al Consiliului din 18 decembrie 2008 privind competența, legea aplicabilă, recunoașterea și executarea hotărârilor și cooperarea în materie de obligații de întreținere (1), în special articolul 72,
întrucât:
(1)
Anexele I-VII la Regulamentul (CE) nr. 4/2009 au fost modificate prin Regulamentul (UE) nr. 517/2013 al Consiliului (2) pentru a se ține seama de aderarea Croației la Uniunea Europeană. În același timp, Regulamentul (UE) nr. 517/2013 a ținut seama de schimbarea monedei în Estonia.
(2)
Letonia și Lituania și-au schimbat moneda începând cu 1 ianuarie 2014 și, respectiv, cu 1 ianuarie 2015. Anexele I-IV și VII ar trebui să fie modificate în consecință.
(3)
În conformitate cu articolul 4 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, Regatul Unit a notificat Comisiei faptul că acceptă să participe la aplicarea Regulamentului (CE) nr. 4/2009. Prin urmare, ar trebui să fie incluse în anexele II, IV și VII mențiuni referitoare la Regatul Unit.
(4)
În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu a participat la adoptarea Regulamentului (CE) nr. 4/2009 și nu participă la adoptarea prezentului regulament; Danemarca nu are obligații nici în temeiul Regulamentului (CE) nr. 4/2009, nici în temeiul prezentului regulament și nici nu face obiectul aplicării vreunuia dintre acestea.
(5)
Cu toate acestea, în conformitate cu articolul 3 alineatul (2) din Acordul din 19 octombrie 2005 între Comunitatea Europeană și Regatul Danemarcei privind competența judiciară, recunoașterea și executarea hotărârilor judecătorești în materie civilă și comercială (3), Danemarca a adresat o notificare (4) Comisiei cu privire la hotărârea sa de a pune în aplicare parțial conținutul Regulamentului (CE) nr. 4/2009, în măsura în care regulamentul în cauză modifică Regulamentul (CE) nr. 44/2001 al Consiliului (5), care face obiectul acordului menționat anterior, din data de 19 octombrie 2005. Prin urmare, ar trebui să fie incluse în anexele II și IV mențiuni referitoare la Danemarca.
(6)
În fine, este necesar să se modifice anumite secțiuni ale anexelor VI și VII pentru a facilita aplicarea acestora.
(7)
Măsurile prevăzute în prezentul regulament sunt conforme cu avizul comitetului instituit în temeiul articolului 70 din Regulamentul (CE) nr. 2201/2003 al Consiliului (6).
(8)
Prin urmare, din motive de claritate, este necesar să se înlocuiască în consecință anexele I-VII la Regulamentul (CE) nr. 4/2009,
ADOPTĂ PREZENTUL REGULAMENT:
Articolul 1
Anexele I-VII la Regulamentul (CE) nr. 4/2009 se înlocuiesc cu textul din anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în statele membre în conformitate cu tratatele.
Adoptat la Bruxelles, 17 februarie 2015.

Labels: 2
11
0
18
15